****

**A Nemzetgazdasági Minisztérium (1051 Budapest, József nádor tér 2-4.)**

**pályázatot hirdet**

# ÁBPE Módszertani és Képzési Központ oktatóinak kiválasztására

Az államháztartásról szóló 2011. évi CXCV. törvény 109. § (3) bekezdés 2. pontja alapján az államháztartásért felelős miniszter által kiadott a költségvetési szervnél belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú továbbképzéséről szóló 28/2011. (VIII. 3.) NGM rendelet (a továbbiakban: Rendelet) 11. § (2) bekezdése szerint a Nemzetgazdasági Minisztérium pályázatot hirdet ÁBPE MKK oktatói tevékenység ellátására, az alábbi modulok vonatkozásában:

* ÁBPE-továbbképzés I.
* ÁBPE-továbbképzés I. a költségvetési szervek vezetői és gazdasági vezetői részére
* ÁBPE-továbbképzés II. - (Államháztartás) Számvitel
* ÁBPE-továbbképzés II. - Informatikai szakellenőr
* ÁBPE-továbbképzés II. - Közbeszerzések pénzügyi ellenőrzése
* ÁBPE-továbbképzés II. - Rendszerellenőrzés
* ÁBPE-továbbképzés II. - Teljesítményellenőrzés
* ÁBPE-továbbképzés II. - Uniós támogatások ellenőrzése

A Rendelet 11. § (2) bekezdése szerint a miniszter nyilvános pályázat keretében kiválasztja az oktatási tevékenység ellátására az Államháztartási Belső Pénzügyi Ellenőrzési Módszertani és Képzési Központ (a továbbiakban: Központ) által felkérhető oktatókat és gondoskodik azok képzéséről. Az oktatók képzése vizsgával zárul, a képzés sikeres elvégzéséről a miniszter oklevelet állít ki. A Központ oktatója csak olyan természetes személy lehet, aki rendelkezik miniszter által aláírt oklevéllel.

A Rendelet alapján a belső ellenőrök, a költségvetési szervek gazdasági vezetői, valamint a költségvetési szervek vezetői kötelező szakmai továbbképzésében közreműködő szervezet: a Nemzeti Adó- és Vámhivatal Képzési, Egészségügyi és Kulturális Intézete (továbbiakban: NAV Képzési, Egészségügyi és Kulturális Intézete).

A pályázat során kiválasztott oktatók bekerülnek az ÁBPE MKK oktatói névjegyzékébe (<https://abpe.nav.gov.hu/abpe_joomla/index.php?option=com_content&view=article&id=7&Itemid=13>), melyről egy miniszteri oklevelet kapnak.

Az oktató kötelezettségei:

* Rendeletben előírt kötelezettségüknek eleget téve minden évben részt vesznek az „ÁBPE-továbbképzés I.”, az „ÁBPE-továbbképzés I. a költségvetési szervek vezetői és gazdasági vezetői részére” és az „ÁBPE-továbbképzés II.” témakörben szervezett oktatói továbbképzésen.
* A megadott időpontban, vállalt óraszámban, a központilag kiadott tananyagból felkészülten, a továbbképzés akkreditált képzési programjában szereplő tematika szerinti tananyag oktatása és tanórák tartása.
* A továbbképzés megvalósulásának dokumentálása érdekében haladási napló, illetve jelenléti ívek vezetése.
* Az egyes képzéseket követően, 5 munkanapon belül az <https://abpe.nav.gov.hu> oldalon elérhető ILIAS keretrendszerben a képzések, valamint a képzésben résztvevők értékelésére szolgáló kérdőívek kitöltése.

Felhívom figyelmüket, hogy a miniszter által aláírt oklevéllel rendelkező oktatók a Rendelet 11. § (4) bekezdése alapján mentesülnek a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 12. § (1) és (2) bekezdésében és a 24. § (7) bekezdése meghatározott továbbképzési kötelezettség alól.

Az oktatók díjazása a megbízási szerződésben egyedileg kerül meghatározásra.

A képzési helyszínek a következők lehetnek:

|  |  |  |
| --- | --- | --- |
| **Helyszín** | **Intézmény** | **Cím** |
| Budapest | **Nemzeti Adó- és Vámhivatal**  **Képzési, Egészségügyi és Kulturális Intézete** | 1108 Budapest, Harmat u. 202. |
| Debrecen | **Nemzeti Adó- és Vámhivatal**  **Észak-alföldi Regionális Vám- és Pénzügyőri Főigazgatósága** | 4025 Debrecen, Hatvan u. 45. |
| Kecskemét | **Nemzeti Adó- és Vámhivatal**  **Dél-alföldi Regionális Vám- és Pénzügyőri Főigazgatóság**  **Bács-Kiskun Megyei Vám- és Pénzügyőri Igazgatósága** | 6000 Kecskemét, Kurucz krt. 14. |
| Miskolc | **Nemzeti Adó- és Vámhivatal**  **Észak-magyarországi Regionális Vám- és Pénzügyőri Főigazgatóság Borsod-Abaúj-Zemplén Megyei Vám- és Pénzügyőri Igazgatósága** | 3530 Miskolc, Horváth Lajos u. 17-19. |
| Pécs | **Nemzeti Adó- és Vámhivatal**  **Dél-dunántúli Regionális Vám- és Pénzügyőri Főigazgatósága** | 7621 Pécs, Munkácsy M. u. 6. |
| Székesfehérvár | **Nemzeti Adó- és Vámhivatal**  **Közép-dunántúli Regionális Vám- és Pénzügyőri Főigazgatóság**  **Fejér Megyei Vám- és Pénzügyőri Igazgatósága** | 8000 Székesfehérvár, Gyümölcs u. 38. |
| Szombathely | **Nemzeti Adó- és Vámhivatal**  **Nyugat-dunántúli Regionális Vám- és Pénzügyőri Főigazgatósága** | 9700 Szombathely, Hunyadi út 47. |

Az oktatói tevékenység ellátásának általános feltételei:

* büntetlen előélet;
* magyar állampolgárság;
* legalább 2 évig még nem esik a közszférában alkalmazandó nyugdíjpolitikai elvekről szóló 1700/2012. (XII. 29.) Korm. határozat 1.8. pontjának hatálya alá;
* felsőfokú végzettség;
* legalább 5 éves szakmai gyakorlat;
* legalább 2 éves oktatói, felnőttképzési gyakorlat.

Előnyt jelent:

* belső ellenőrzési vagy más ellenőrzési tapasztalat;
* közbeszerzési tapasztalat;
* informatikai ellenőrzési tapasztalat;
* uniós támogatások ellenőrzési tapasztalat;
* államháztartási számvitelben szerzett tapasztalat;
* helyi önkormányzatnál szerzett tapasztalat.

Szükséges kompetenciák:

* kiváló kommunikációs és kapcsolatteremtő képesség
* konfliktuskezelési készség
* nagyfokú önállóság

Pályázatot nyújthat be minden olyan magánszemély, aki a fenti feltételeknek megfelel.   
  
A pályázathoz mellékelni kell:

* pályázati adatlapot;
* részletes szakmai önéletrajzot;
* motivációs levelet;
* szakmai ajánlást (a jelentkező szakmai tevékenységét értékelő, legalább két ajánlást);
* végzettséget, képesítéseket igazoló okmányok másolatát;
* a szakmai gyakorlat igazolását (nyilatkozat formájában is lehet);
* oktatói, felnőttképzési gyakorlat igazolását (nyilatkozat formájában is lehet);
* az ÁBPE-továbbképzés bármely moduljához kapcsolódóan megírt legalább 3 oldalas esettanulmányt;
* a büntetlen előéletet igazoló – három hónapnál nem régebbi – okmányt (erkölcsi bizonyítványt) vagy a kérelmezésére vonatkozó igazolást;
* nyilatkozatot arról, hogy a pályázati anyagot az eljárásban résztvevők megismerhetik (1 példányban).

A szakmai önéletrajznak a munkahelyek felsorolásán túl a végzett feladatok bővebb ismertetését is tartalmaznia kell. A motivációs levélben meg kell jelölni, hogy a pályázó melyik ágazatba tartozó költségvetési intézményi körre vonatkozóan rendelkezik kiemelt speciális szakismeretekkel és gyakorlattal, és hogy mely ágazatban, modul tekintetében vállalná az oktatói feladatok ellátását.  
  
A pályázatot **2014. január 31. napjáig** lehet benyújtatni az alábbiak szerint:

A pályázat személyes, postai vagy elektronikus módon nyújtható be.

A pályázatot személyesen vagy postai úton – zárt borítékban – a Nemzetgazdasági Minisztérium Államháztartási Belső Kontrollok Főosztályának címezve (1051 Budapest József nádor tér 2-4. Mfsz. 114. sz. iroda) kérjük benyújtani. A borítékon kérjük feltüntetni: „ÁBPE MKK OKTATÓI PÁLYÁZAT”.

A pályázatot elektronikus úton a [pef@ngm.gov.hu](mailto:pef@ngm.gov.hu) email címre kérjük benyújtani, az email tárgyában kérjük feltüntetni: „ÁBPE MKK OKTATÓI PÁLYÁZAT”.

A kiválasztási eljárás három szakaszból áll:

1. A benyújtott pályázatok kiértékelése (szempontrendszer: érvényes pályázat, esettanulmány értékelése) – a 2. szakaszba azok léphetnek tovább, akik az első szint követelményeinek megfelelnek; határidő: benyújtási határidőt követő **30 naptári nap.**
2. Tudásszint felmérése: a pályázóknak az ÁBPE-továbbképzés I. vizsgát kell teljesíteniük legalább 80 %-os eredménnyel – a 3. szakaszba az léphet, aki ezt teljesíti; a tudásszint felmérő tervezett időpontja: **2014. március.**
3. Próbaoktatás tartása a jelentkező által megjelölt valamelyik ÁBPE-továbbképzési témakörből 45 perc időtartamban; tervezett időpontja: **2014. március–április.**

A próbaoktatás célja, hogy a Kiválasztási Bizottság meggyőződjön róla, hogy a megfelelő tudásszinten felül a pályázó rendelkezik-e azokkal a személyes képességekkel, amelyek az oktatói tevékenység ellátására alkalmassá teszik.

A próbaoktatás helyét és időpontját a Kiválasztási Bizottság határozza meg és erről legalább az időpontot öt munkanappal megelőzően értesíti a pályázót. A próbaoktatáson részt vesz a Kiválasztási Bizottság legalább 4 tagja, illetve az Államháztartási Belső Kontrollok Főosztály vezetője által meghatározott személyek.

A Kiválasztási Bizottság az új oktatók bevonásáról szóló javaslatát 2014. április 15-ig terjeszti Miniszter úr elé. A pályázókat miniszter úr döntését követően értesítjük.

További felvilágosítást a +36 1 795 1941-es telefonon és [pef@ngm.gov.hu](mailto:pef@ngm.gov.hu) e-mail címen lehet kérni.